Նիկանոր Մելիա

**Նիկանոր (Նիկա) Անզորի Մելիա** (, ), վրացի իրավաբան և քաղաքական գործիչ։ «Միացյալ ազգային շարժում» կուսակցության նախկին ղեկավար։ Նախկին պատգամավոր՝ 2016 թվականի նոյեմբերի 18-ից։

## Կենսագրություն
Մելիան ծնվել է 1979 թվականի դեկտեմբերի 21-ին Թբիլիսիում:

Վերջացրել է Թբիլիսիի թիվ 47 միջնակարգ դպրոցը։ 2002 թվականին ավարտել է Վրաստանի պետական անվտանգության նախարարության ակադեմիան՝ իրավաբանության մասնագիտությամբ։ 2006 թվականին ստացել է միջազգային հարաբերությունների մագիստրոսի աստիճան։

2002-2003 թվականներին աշխատել է որպես քննիչ Պետական անվտանգության նախարարությունում, իսկ 2007-2008 թվականներին՝ որպես խորհրդական Վրաստանի Ազգային անվտանգության խորհրդի պաշտպանության և իրավապահ մարմինների դեպարտամենտում:

2008-2009 թվականներին եղել է Ազգային կատարողական բյուրոյի պետի տեղակալ, 2009-2010 թվականներին՝ Ազգային կատարողական բյուրոյի ղեկավար։ 2010 թվականին նշանակվել է Ազգային կատարողական բյուրոյի Թբիլիսիի կատարողական բյուրոյի ղեկավար, իսկ 2010-2012 թվականներին՝ նույն բյուրոյի նախագահ:

2013-2014 թվականներին եղել է Թբիլիսիի Մտածմինդայի շրջանի վարչակազմի ղեկավարը: 2014 թվականին առաջադրվել է Թբիլիսիի քաղաքապետի ընտրություններում՝ «Միացյալ ազգային շարժում» կուսակցությունից որպես թեկնածու, սակայն երկրորդ փուլում պարտվել է Դավիթ Նարմանիային:

2016 թվականի ընտրություններից հետո ընտրվել է խորհրդարան «Միացյալ ազգային շարժում» կուսակցության ցուցակով։  Ղեկավարել է խմբակցությունը 2016 թվականի նոյեմբերից մինչև 2017 թվականի հունվարը։ 2017 թվականի հունվարին ընտրվել է կուսակցության քաղաքական խորհրդի նախագահ: 2020 թվականի ընտրություններում վերընտրվել է «Միացյալ ազգային շարժում - ընդդիմադիր միություն, ուժը միասնության մեջ» ընտրական դաշինքի կուսակցական ցուցակով:

2019 թվականի հունիսի 20-ի բողոքի ցույցերից հետո, երբ ցուցարարները փորձել են ներխուժել խորհրդարան, դատախազությունը նրան մեղադրել է խմբակային բռնություն կազմակերպելու մեջ: Հունիսի 26-ին նրան զրկել են պատգամավորական անձեռնմխելիությունից: Հունիսի 27-ին դատարանը Մելիային ազատ է արձակել 30,000 լարի գրավի դիմաց՝ էլեկտրոնային թևնոց անընդհատ կրելու պայմանով: Նոյեմբերի 1-ին հանրահավաքի ժամանակ Մելիան ցուցադրաբար հանել է թևնոցը: Դատարանը գրավի չափը մեծացրել է ևս 40,000 լարիով: Մելիան գրավը չի վճարել: 2021 թվականի փետրվարի 16-ին խորհրդարանը Մելիային զրկել է պատգամավորական անձեռնմխելիությունից: Փետրվարի 17-ին Թբիլիսիի քաղաքային դատարանը խափանման միջոցը գրավից փոխել է նախնական կալանքի: Փետրվարի 18-ին Մելիայի ձերբակալման որոշման շուրջ կուսակիցների հետ ունեցած անհամաձայնությունների պատճառով վարչապետ Գիորգի Գախարիան հրաժարական է տվել: Նրա հրաժարականի պատճառով Մելիայի կալանքը կասեցվեց: Փետրվարի 22-ին Իրակլի Ղարիբաշվիլին դարձել է վարչապետ, իսկ փետրվարի 23-ին՝ «Միացյալ ազգային շարժում» կուսակցության գրասենյակի վրա հատուկ գործողության և գրոհի արդյունքում, ձերբակալվել է Նիկանոր Մելիան: Եվրամիությունը գրավի դիմաց ազատ է արձակել Նիկա Մելիային:

2021 թվականի տեղական ինքնակառավարման մարմինների ընտրություններում առաջադրվել է Թբիլիսիի քաղաքապետի պաշտոնում, սակայն պաշտոնական արդյունքներով պարտվել է։ Ընտրությունները կեղծված համարելով՝ հրաժարվել է ճանաչել դրանց արդյունքները։

Ամուսնացած չէ։

## Ծանոթագրություններ

 
Կատեգորիա:21-րդ դարի վրացի քաղաքական գործիչներ
Կատեգորիա:21-րդ դարի քաղաքական գործիչներ
Կատեգորիա:Վրաստանի խորհրդարանի պատգամավորներ
Կատեգորիա:Վրաստանի քաղաքական գործիչներ
Կատեգորիա:Վրացի իրավաբաններ